**Nikarkhos** (gresk: Νίκαρχος; latin: *Nicarchus*) var en gresk poet og forfatter som var virksom på 100-tallet e.Kr. best kjent for sine epigrammer, hvorav trettiåtte har blitt bevart under hans navn i *Anthologia Graeca* («Den greske antologi»), foruten en del satiriske dikt. Tilskrivelsen av sju av disse er tvilsomme.

Liv og virke
------------

Om hans personlighet er ingenting kjent, men han var en samtidig med og påvirket den bedre kjente latinske forfatteren Martialis (ca 40 – ca 104 e.Kr.). Ved anvendelsen av hans latinske navn i et av hans epigrammer er det trukket den slutning at han antagelig levde en tid i Roma. En del av hans skrifter har blitt gjenfunnet på papyrusfragmenter ved Oxyrhynchus i Egypt, noe som har økt antallet kjente dikt etter ham.

Diktning
--------

En god del av de dikt som er bevart er rettet mot leger. Den litterær betydningen av disse epigrammene er ikke vurdert som særlig høyt. De er hovedsakelig satiriske, og ofte absurd ekstravagante. Tidvis er de også preget av det som ettertiden betegnet som grovheter og obskøniteter. Eksempelvis i den kjente Sfinksen gåte er ikke løsningen mennesket i Nikarkhos' versjon, men en *pathikos*, en voksen mann, som i strid med gjengs norm i gresk kultur, lar seg bli seksuelt penetrert av andre menn.

Noen diktfragment av Nikarkhos:

*«Dødens mørke er som ravnens vinge, dødens sang er som ravnens skrik, men når Demofilos begynner å synge, dør ravnen.»*
Og:

*«Nikonoe var en gang i sin beste alder, jeg innrømmer det, men det var da Deukalion speidet over vide hav. Av de tider har vi ingen kjennskap, men om henne vet vi at hun burde søke, ikke en ektemann, men en grav.»*

Andre med samme navn
--------------------

Nikarkhos er også navnet på en figur i en komedie av Aristofanes, *Akharnerne*, oppført 425 f.Kr.

Nikarkhos er også navnet på en konge i Paionia (innenfor Trakia), hvor det eneste som er kjent av ham er at han utstedte en mynt med sitt navn på, antagelig en gang mot slutten av 300-tallet f.Kr.

Nikarkhos var også navnet på en general under Antiokos III av Selevkideriket (223–187 f.Kr.).

Referanser
----------

1. 1 2   «Nicarchus» i: Peck, Harry Thurston (1898): Harpers Dictionary of Classical Antiquities. New York. Harper and Brothers. Via Perseus.tufts.edu
2. ↑   Jacobs: *Anthologia Graeca*, bind 3, s. 58
3. 1 2   Livingstone, Niall; Nisbet, Gideon (2010): *Epigram*, Cambridge University Press, s.
4. ↑  Jacobs: Anthologia Graeca, bind 3, s. 66
5. ↑  «Oxyrhunchus Papyri» Arkivert 23. februar 2015 hos Wayback Machine. *Classics at Oxford*
6. ↑  P.Oxy.LXVI 4501
7. 1 2  «Nicarchus» Arkivert 31. desember 2005 hos Wayback Machine. i: Smith: *Dictionary of Greek and Roman Biography and Mythology*, bind 2, s. 1177. Via *The Ancient Library*
8. ↑  Tilpasset etter Edwin Arlington Robinsons oversettelse: «The Raven», *The Black Cat*
9. ↑  Tilpasset etter William Roger Patons oversettelse: «Niconoe», *The Black Cat*
10. ↑   Polybios: *Histories*, Evelyn S. Shuckburgh (overs.); London - New York, (1889)

Litteratur
----------

* Waltz, Pierre (1960): *Anthologie Grecque*, Les Belles Lettres, Paris, bind II, s. 145.
* Jay, Peter (1973): *The Greek Anthology*, red. Allen Lane, s. 262.

Eksterne lenker
---------------

* *Poems by Nicarchus*, dikt av Nikarkhos, oversatt til engelsk

Portaler: Litteratur | Antikkens Hellas

|  |  |
| --- | --- |
| Oppslagsverk/autoritetsdata | Deutsche Biographie **·** BIBSYS **·** VIAF **·** VIAF **·** VIAF **·** GND **·** LCCN **·** ISNI **·** BNF **·** BNF (data) **·** SUDOC
 |